text: El PPC porta la campanya del govern sobre el referèndum de l'Estatut al TSJC
  El PP català ha recorregut la campanya del govern de la Generalitat sobre el referèndum de l'Estatut davant el Tribunal Superior de Justícia de Catalunya, argumentant que no és neutral i que, per tant, vulnera la llei de referèndums, segons ha explicat el portaveu del partit, Francesc Vendrell. Vendrell també ha acusat CiU de voler distanciar-se del PP per no barallar-se per una mateixa part de l'electorat i ha retret a la federació nacionalista que no agraeixi el suport que va tenir del PP per governar Catalunya.
  16/05/2006 - 23.35 Actualitzat 01/06/2006 - 13.50
  Malgrat el recurs presentat pels populars catalans contra la campanya governamental pel referèndum, és evident que participaran activament en la dels partits. De fet, aquest dilluns ja van fer públic el seu eslògan "Digues no", i a més a més, el seu portaveu, Francesc Vendrell, ha avançat alguns actes. En aquest sentit, Vendrell ha confirmat la presència de Mariano Rajoy com a mínim en tres actes de campanya i ha explicat que també s'ha convidat a participar-hi a Ángel Acebes i Eduardo Zaplana.